ילד מחוק

ילד מחוק (באנגלית: Boy Erased) הוא סרט דרמה ביוגרפי אמריקאי משנת 2018 המבוסס על ספר זיכרונות באותו השם מאת גאררד קונלי שיצא לאור בשנת 2016. את הסרט כתב וביים ג'ואל אדגרטון, שאף הפיק אותו ביחד עם קארי קוהנסקי רוברטס וסטיב גולין. בסרט מככבים לוקאס הדג'ס, ניקול קידמן, ראסל קרואו ואדגרטון. הסרט מתאר את סיפורו של בנם ההומוסקסואל של הורים בפטיסטים, שנאלץ לעבור טיפולי המרה.

הסרט הוקרן לראשונה בפסטיבל הסרטים של טליורייד ב-1 בספטמבר 2018, וכן הוקרן בפסטיבל הסרטים הבינלאומי בטורונטו. הסרט הופץ בארצות הברית ב-2 בנובמבר 2018, על ידי Focus Features והכניס עד כה מעל ל-7 מיליון דולר ברחבי העולם. הסרט קיבל ביקורות חיוביות מצד מבקרי הקולנוע, אשר בעיקר שיבחו את הופעותיהם של השחקנים. הסרט מועמד לשני פרסי גלובוס הזהב: עבור השחקן הטוב ביותר בדרמה (הדג'ס) והשיר המקורי הטוב ביותר ("Revelation" - לילנד, טרוי סיון ויונסי).

תקציר העלילה
ג'ארד אימונס (Jared Eamons, השחקן לוקאס הדג'ס) בן ה-18 הוא בנם של מרשל אימונס (ראסל קרואו), סוחר מכוניות ומטיף בפטיסטי, וננסי אימונס (ניקול קידמן), מעצבת שיער, המתגוררים יחדיו בארקנסו. עלילת הסרט מתחילה עם יומו הראשון של ג'ארד בהליך קבלה לתוכנית "Love In Action" לטיפולי המרה עבור להט"בים בהדרכת המטפל הראשי ויקטור סייקס (ג'ואל אדגרטון).

במהלך הטיפול, ג'ארד נזכר בחייו לפני הטיפול - כיצד נפרד מחברתו זמן קצר לפני שהתחיל ללמוד בקולג', שם התחבר לסטודנט אחר בשם הנרי (ג'ו אלווין), ובהמשך לסטודנט לאמנות בשם חאווייר (תיאודור פלרין). ערב אחד, הנרי נשאר ללון בחדר המעונות של ג'ארד. במהלך הלילה, הנרי אונס את ג'ארד ומתוודה בפניו שאף אנס צעיר אחר. ג'ארד חש בטראומה וחוזר לבית הוריו להתאושש. הנרי מתקשר לביתו של ג'ארד ומשוחח עם אמו ננסי, מזדהה בפניה כיועץ בקולג' ומוציא מהארון את ג'ארד. הוריו של ג'ארד מתעמתים איתו, והוא מודה בפניהם שהוא נמשך מינית לגברים. לאחר התייעצות עם כמרים אחרים, מרשל דוחק בג'ארד לעבור טיפול המרה, וג'ארד מסכים בחוסר רצון.

שבועות לתוך הטיפול שלו, סייקס מאתגר את ג'ארד לקחת חלק בתרגיל, בו עליו להודות שהוא שונא את אביו. ג'ארד עוזב בזעם את חדר הטיפולים ומזעיק את אמו שתאסוף אותו. כשהוא חוזר הביתה, אביו מביע את כעסו על כך שג'ארד נשר מהתוכנית ומסרב לדבר איתו. זמן קצר לאחר מכן, ג'ארד מגלה כי אחד מהמטופלים שהכיר בתוכנית שם קץ לחייו.

ארבע שנים מאוחר יותר, ג'ארד גר בניו יורק ומפרסם מאמר החושף את המציאות של טיפול ההמרה. הוא חוזר לבית הוריו על מנת לשכנע את אביו לקרוא את המאמר ולקחת אחריות על מעשיו, והשניים מתפייסים.

שחקנים ודמויות
 שם השחקן/ית שם הדמות אודות הדמות לוקאס הדג'ס  ג'ארד אימונס  הדמות מבוססת על גאררד קונלי ניקול קידמן  ננסי אימונס  אמא של ג'ארד, הדמות מבוססת על מרתה קונלי ראסל קרואו  מרשל אימונס  אבא של ג'ארד, הדמות מבוססת על הרשל קונלי ג'ואל אדגרטון  ויקטור סייקס  הדמות מבוססת על ג'ון סמיד  ג'ו אלווין  הנרי וואלאס  קסבייה דולן  ג'ון  טרוי סיון  גארי  בריטון סר  קמרון  תאודור פלרין  חאווייר  שרי ג'ונס  ד"ר מולדון  פלי  ברנדון  מדלין קליין  קלואי  אמילי הינקלר  לי  ג'סי לטורט  שרה  דייוויד ג'וזף קרייג  מייקל  מאט בורקה  סיימון  דייוויד דימורה  פיליפ 

הפקה
ממוזער|שמאל|ג'ואל אדגרטון (מימין) וגאררד קונלי בפסטיבל הסרטים של טליורייד.
ב-8 ביוני 2017 פורסם כי נטפליקס, Annapurna Pictures, Focus Features ואולפני אמזון מתחרים ביניהם על זכויות ההפצה של סרט קולנוע בכיכובם של לוקאס הדג'ס, ג'ואל אדגרטון, ניקול קידמן וראסל קרואו, אותו כתב וביים אדגרטון, בהתבסס על ספר זיכרונותיו של גאררד קונלי, ילד מחוק. ב-21 ביוני 2017 הוכרז כי Focus Features זכתה בסופו של דבר בזכויות ההפצה.

בהודעה לעיתונות, אדגרטון התבטא בגאווה על פרויקט זה, ובין השאר כתב:

באוגוסט 2017, פורסמו שמותיהם של רוב שחקני המשנה. בספטמבר 2017, גם ג'ו אלווין ומדלן קליין הצטרפו לצוות השחקנים, וצילומי הסרט החלו ב-8 בספטמבר 2017 באטלנטה, ג'ורג'יה. באפריל 2018 נערכו צילומים נוספים.

הפצה
הסרט הוקרן בהקרנת בכורה עולמית בפסטיבל הסרטים של טליורייד ב-1 בספטמבר 2018. הסרט גם הוקרן בפסטיבל הסרטים הבינלאומי בטורונטו, לראשונה בהקרנה סגורה לעיתונות ולתעשייה ב-8 בספטמבר 2018, ולאחר מכן לציבור הרחב, ב-11, 12, ו-15 בספטמבר. במקור, הסרט היה מתוכנן לצאת ב-28 בספטמבר 2018, אך תאריך הפצתו הרשמי נדחה בסופו של דבר ל-2 בנובמבר 2018.

תגובות
הכנסות ורווחים
בשבוע הראשון שבו עלה לאקרנים, ילד מחוק הוצג בחמישה בתי קולנוע והכניס 207,057 דולר, ממוצע של 41,411 דולר לכל בית קולנוע - הדירוג החמישי הגבוה ביותר לשנת 2018. בסוף השבוע השני שלו הסרט הכניס 758,173 דולר מ-77 בתי קולנוע. ילד מחוק הכניס 6.8 מיליון דולר בארצות הברית ובקנדה ו-2 מיליון דולר ברחבי העולם, כך שסך הכנסותיו עמד על 8.8 מיליון דולר.

ביקורות
באתר האינטרנט Rotten Tomatoes לסרט יש דירוג של 80% המבוסס על 184 ביקורות, עם דירוג ממוצע של 7 מתוך 10. על פי דעת הרוב באתר, הסרט "נטוע באמפתיה של התסריטאי-במאי-כוכב ג'ואל אדגרטון, ילד מחוק מוכיח כי הדרך לדרמה מורכבת משוחקת היטב יכולה להיות רצופה בכוונות טובות". באתר Metacritic, לסרט ציון משוקלל של 71 מתוך 100, המבוסס על 43 ביקורות, ציון המעיד על "ביקורות טובות בדרך כלל". בסקר שנערך על ידי חברת PostTrak, הנסקרים העניקו לסרט ציון של 95%; 85% מתוך הנסקרים העידו שבוודאות ימליצו לאחרים לצפות בסרט.

פרסים ומועמדויות
 פרס תאריך קטגוריה שם המועמד/ים תוצאה הערותArtios Awards 31 בינואר 2019 הליהוק הטוב ביותר עבור סרט דרמה באורך מלא קארמן קובה, טארה פלדסטיין בנט, צ'ייס פריס, שלבי שרניט  AACTA Awards  2 בדצמבר 2018 התסריט המעובד הטוב ביותר ג'ואל אדגרטון  הבימוי הטוב ביותר ג'ואל אדגרטון  הסרט הטוב ביותרקארי קוהנסקי רוברטס, סטיב גולין, ג'ואל אדגרטון  השחקן הראשי הטוב ביותר לוקאס הדג'ס  שחקן המשנה הטובה ביותר ראסל קרואו  ג'ואל אדגרטון  שחקנית המשנה הטובה ביותר ניקול קידמן  Camerimage International Film Festival 10–17 בנובמבר 2018 בימוי הבכורה הטוב ביותר ג'ואל אדגרטון  Chicago International Film Festival 10–21 באוקטובר 2018 Gold Q-Hugo Award ילד מחוק  Critics' Choice Movie Awards 13 בינואר 2019 שחקנית המשנה הטובה ביותר ניקול קידמן פרס גלובוס הזהב 6 בינואר 2019 השחקן הטוב ביותר בסרט דרמה לוקאס הדג'ס  השיר המקורי הטוב ביותר Revelation – לילנד, טרוי סיון ויונסי  Hollywood Music in Media Awards 14 בנובמבר 2018 השיר המקורי הטוב ביותר עבור סרט באורך מלאRevelation – לילנד, טרוי סיון ויונסי  Humanitas Prize 8 בפברואר 2019 סרט דרמה באורך מלא ילד מחוק  Mill Valley Film Festival 3–13 באוקטובר 2018 חביב הקהל - קולנוע אמריקאי ילד מחוק  San Diego International Film Festival 10–14 באוקטובר 2018 חביב הקהל ילד מחוק  פרס סטלייט 17 בפברואר 2019 השחקן הטוב ביותר בסרט דרמה באורך מלא לוקאס הדג'ס  השיר המקורי הטוב ביותר Revelation – לילנד, טרוי סיון ויונסי  שחקן המשנה הטוב ביותר ראסל קרואו  שחקנית המשנה הטובה ביותר ניקול קידמן 

ראו גם
 החינוך הרע של קמרון פוסט

קישורים חיצוניים






 זאב שביידל, ביקורת על הסרט ילד מחוק, באתר מרכז המידע על טיפולי המרה בישראל

הערות שוליים

קטגוריה:סרטי 2018
קטגוריה:סרטי דרמה אמריקאיים
קטגוריה:סרטי התבגרות
קטגוריה:סרטי להט"ב אמריקאיים
קטגוריה:סרטים אמריקאיים המבוססים על סיפור אמיתי
קטגוריה:סרטים אמריקאיים מבוססי ספרים
קטגוריה:סרטים באנגלית
קטגוריה:סרטים ביוגרפיים אמריקאיים

קטגוריה:סרטים הומוסקסואליים
קטגוריה:יצירות זוכות פרס התקשורת של הליגה ההומו-לסבית נגד השמצה
קטגוריה:סרטי להט"ב משנות ה-2010
קטגוריה:טיפולי המרה בקולנוע